Document ID: 32009R0472

ΚΑΝΟΝΙΣΜΌΣ (ΕΚ) αριθ. 472/2009 ΤΟΥ ΣΥΜΒΟΥΛΊΟΥ
της 25ης Μαΐου 2009
σχετικά με την τροποποίηση του κανονισμού (ΕΚ) αριθ. 637/2008 όσον αφορά τα εθνικά προγράμματα αναδιάρθρωσης του τομέα του βαμβακιού
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 παράγραφος 2 τρίτο εδάφιο,
την πράξη προσχώρησης του 1979, και ιδίως την παράγραφο 6 του πρωτοκόλλου αριθ. 4 σχετικά με το βαμβάκι (1),
την πρόταση της Επιτροπής,
τη γνώμη του Ευρωπαϊκού Κοινοβουλίου,
Εκτιμώντας τα ακόλουθα:
(1)
Το κεφάλαιο 2 του κανονισμού (ΕΚ) αριθ. 637/2008 του Συμβουλίου, της 23ης Ιουνίου 2008, περί τροποποιήσεως του κανονισμού (ΕΚ) αριθ. 1782/2003 και για την εισαγωγή εθνικών προγραμμάτων αναδιάρθρωσης του τομέα του βαμβακιού (2), περιλαμβάνει διατάξεις για τα τετραετή προγράμματα αναδιάρθρωσης που αποφασίζονται σε επίπεδο κρατών μελών με στόχο τη χρηματοδότηση, μεταξύ άλλων, ειδικών μέτρων στήριξης της εκκοκκιστικής βιομηχανίας.
(2)
Λόγω των πρόσφατων εξελίξεων της οικονομικής κατάστασης του τομέα του βαμβακιού στην Κοινότητα και της συνεπακόλουθης ανάγκης άμεσων και ουσιαστικών εργασιών αναδιάρθρωσης, και προκειμένου να περιληφθούν όλες οι σχετικές επιχειρήσεις εκκοκκισμού, δικαιολογείται η εισαγωγή οκταετούς περιόδου προγραμματισμού της αναδιάρθρωσης. Ωστόσο, όταν κράτος μέλος εισάγει τέτοιο οκταετές πρόγραμμα αναδιάρθρωσης, θα πρέπει να ακολουθήσει, χωρίς περαιτέρω καθυστέρηση, η μεταφορά στο ανώτατο εθνικό όριο, όπως ορίζεται στο παράρτημα VIII του κανονισμού (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς (3).
(3)
Το άρθρο 7 παράγραφος 2 στοιχείο α) του κανονισμού (ΕΚ) αριθ. 637/2008 ορίζει ότι οι δικαιούχοι της ενίσχυσης δυνάμει του κεφαλαίου IV του κανονισμού (ΕΚ) αριθ. 1051/2001 του Συμβουλίου, της 22ας Μαΐου 2001, για την ενίσχυση της βαμβακοπαραγωγής (4) κατά την περίοδο εμπορίας 2005/2006 είναι οι δικαιούχοι των μέτρων που αναφέρονται στο άρθρο 7 παράγραφος 1 στοιχεία α), β) και δ) του κανονισμού (ΕΚ) αριθ. 637/2008. Ωστόσο, δεδομένου ότι ορισμένοι ιδιοκτήτες δεν εκμεταλλεύτηκαν οι ίδιοι τα εκκοκκιστήριά τους κατά την περίοδο εμπορίας αναφοράς και ως εκ τούτου, δεν είναι επιλέξιμοι στο πλαίσιο του κεφαλαίου IV του κανονισμού (ΕΚ) αριθ. 1051/2001, αποκλείστηκε η συμμετοχή τους στη διαδικασία αναδιάρθρωσης. Για να είναι αποτελεσματικά τα εθνικά προγράμματα αναδιάρθρωσης, πρέπει όλα τα εκκοκκιστήρια που λειτουργούσαν κατά την περίοδο εμπορίας αναφοράς 2005/2006 και είναι επιλέξιμα για ενίσχυση στο πλαίσιο του κεφαλαίου IV του κανονισμού (ΕΚ) αριθ. 1051/2001 να καλύπτονται από τα μέτρα που αναφέρονται στο άρθρο 7 παράγραφος 1 στοιχεία α), β) και δ) του κανονισμού (ΕΚ) αριθ. 637/2008. Ως εκ τούτου, κρίνεται σκόπιμο, όσον αφορά την εν λόγω περίοδο εμπορίας αναφοράς, ο ιδιοκτήτης του εργοστασίου να είναι ο δικαιούχος στο πλαίσιο των προγραμμάτων αναδιάρθρωσης για τα ανωτέρω μέτρα.
(4)
Συνεπώς, ο κανονισμός (ΕΚ) αριθ. 637/2008 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 637/2008 τροποποιείται ως εξής:
1)
Στο άρθρο 4 παράγραφος 1, μετά το πρώτο εδάφιο παρεμβάλλεται το ακόλουθο εδάφιο:
«Κατά παρέκκλιση από το πρώτο εδάφιο, τα κράτη μέλη μπορούν να επιλέξουν να υποβάλουν στην Επιτροπή, έως τις 31 Δεκεμβρίου 2009, ενιαίο σχέδιο τροποποιημένου προγράμματος αναδιάρθρωσης διάρκειας οκτώ ετών.»
2)
Στο άρθρο 5 παράγραφος 2, προστίθεται το ακόλουθο εδάφιο:
«Ωστόσο, εάν ένα κράτος μέλος επιλέξει να υποβάλει τροποποιημένο σχέδιο προγράμματος αναδιάρθρωσης διάρκειας οκτώ ετών, όπως προβλέπεται στο άρθρο 4 παράγραφος 1 δεύτερο εδάφιο, ο ετήσιος προϋπολογισμός του, όπως προβλέπεται στην παράγραφο 1 του παρόντος άρθρου, μεταφέρεται στο εθνικό ανώτατο όριό του, όπως καθορίζεται στο παράρτημα VIII του κανονισμού (ΕΚ) αριθ. 73/2009 για το οικονομικό έτος 2018 και εφαρμόζεται στις άμεσες ενισχύσεις που καταβάλλονται κατά το εν λόγω οικονομικό έτος. Το σχετικό κράτος μέλος υποβάλλει κοινοποίηση για την εφαρμογή του προγράμματος αναδιάρθρωσης και την επίτευξη των στόχων του πριν από την 1η Ιανουαρίου 2018.»
3)
Στο άρθρο 7 παράγραφος 2, το στοιχείο α) αντικαθίσταται από το ακόλουθο κείμενο:
«α)
οι ιδιοκτήτες εκκοκκιστηρίων οι οποίοι έλαβαν ενίσχυση δυνάμει του κεφαλαίου IV του κανονισμού (ΕΚ) αριθ. 1051/2001 του Συμβουλίου (5) κατά την περίοδο εμπορίας 2005/2006 στο πλαίσιο των μέτρων που αναφέρονται στην παράγραφο 1 στοιχεία α), β) και δ) του παρόντος άρθρου·
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαΐου 2009.

Labels: 17
19
5
6